ኣብ ጽርግያታት ናይሮቢ ብርጭቕ ክትሸይጥ'ኳ እንተጀመረት፡ ብሓደ ሸነኽ ጽቡቕ እቶት ኣይርከቦን፤ በቲ ካልእ ገጽ ድማ ክትዓቁር ኣብ ገዛ እተቐምጦ ገንዘብ ብልፍንቲ ሓቢራታ እትነብር ጓል ኣንስተይቲ እናተሰረቐት ትጽገም። ድሕሪ'ዚ፡ ናብ ሓደ ናይ ኮንስትራክሽን (ህንጸት) ቦታ ከይዳ ስራሕ ጀሚራ። እዚ ኸኣ ፍጹም ዘይትኽፈለሉ ምስ ኮነ፡ ናብ ቤት ተልሂት (ናይት ክለብ) ኣትያ። ኣብዚ ነቲ ዘስርሓ ሰብኣይ ዝኸፍላ ገንዘብ ብቐጥታ ኣብ ገጠር ንዝገደፈታ እኖ ሓጉኣ ክልእኸላ ሓቢራቶ። ድሕሪ ዝተወሰነ ግዜ ከኣ ቁሩብ ገንዘብ ሒዛ ብምውጻእ ኣብ ካልእ ናይ ኮንስትራክሽን ቦታ ስራሕ ጀሚራ። ኣብዚ ድማ ካልእ ወዲ ተባዕታይ ትላለ። ቁሩብ ብሓባር ምስ ጸንሑ ቖልዓ ክወልድ ከም ዝደሊ ይነግራ። ንሳ ድማ፡ እታ ኣብ ገጠር ዘላ ጓላ ከተምጽኣ እንተኾይና ብሓባር እናነበሩ ቖልዓ ክትወልደሉ ከም እትኽእል ምስ ነገረቶ ተሰማሚዖም። ኣዳማ ዝቛጸረቶ ድቂ ሓሙሽተ ወርሒ ምስኾኖ፡ ጓላ ካብ ገጠር ክትመጽእ እናተጸበት እንከላ እቲ ሰብኣያ ገዛ ኪራይ ከፊሉ፣ መግቢ ዓዲጉ ኣምጺኡ ምስ ወጽአ ከይተመለሰ ተሪፉ። ብዙሓት ደቂ ኣንስትዮ፡ ንሓደ ሰብ ዝኸውን ቀለብ ዘማልኣሉ እኹል ገንዘብ ከይሓዛ እንከለዋ ካልእ ቖልዓ ናብዚ ምድሪ ምምጻእ ክንደየናይ ከም ዘጨንቐን ምፍላጥ ከቢድ ኣይኮነን። ኣብ ኬንያ ገለ ቖልዓ ክወልዳ ዝጽበያ ብድኽነት ዝነብራ ኣደታት ድማ፡ ቖልዑት ንኣስገርቲ ምሻጥ ብህይወት ንምንባር ዝወስድኦ ናይ መወዳእታ ምርጫ እዩ። እቶም ኣስገርቲ ዝኸፍሉዎ ገንዘብ ግን ኣዝዩ እዩ። መግለጺ ስእሊ, ኣዳማ ሕጂ ናብ ገጠር ተመሊሳ'ያ፤ ግን ድማ ህይወት 'ከቢድ'ዩ' ትብል ሳራ፡ ጓል 17 ዓመት ኮይና'ያ ካልኣይ ቖልዓ ከም ዝጠነሰት ፈሊጣ። ነዚ ቖልዓ ንምዕባይ ግን ታዕሪፋ'ውን የብላን። ስለ ዝኾነ፡ 3 ሽሕ ሽሊንግ ኬንያ ክኸፍለኪ ንዝበለታ ጓል ኣንስተይቲ ሸይጣቶ። "ንባዕለይ'ውን ቖልዓ'የ ነይረ፤ እቲ ዝገብሮ ዝነበርኩ ጌጋ ምዃኑ ኣይፈልጥን። ድሕሪ ሓሙሽተ ዓመት ግን ተረዲኡኒ፤ ገንዘባ ክመልሰላ'ውን ደልየ" ትብል። ካልኦት ቖልዑ ዝሸጣ'ውን ከም እትፈልጥ ትዛረብ። "ብምኽንያት ዝተፈላለዩ ጸገማት'የን ደቀን ዝሸጣ። ካብ ገዝአን ወይ ቤት ትምህርቲ ስለ ዝተሰጎጓ ክኸውን ይኽእል'ዩ። ቖልዑ 15 ወይ 16 ዓመት ብዙሓት ጸገማት'ዮም ዝበጽሑወን። ዝሕግዘን ሰብ ብዘይምህላዩ ደቀን ዝስእና ብዙሓት ደቂ ኣንስትዮ ኢኻ ትርኢ" ኢላ። ኬንያ፡ ብብዝሒ ኣብ ዓሰርታት ዕድሚአን ዝጠንሳ ደቂ ኣንስትዮ ኣብ ኣፍሪቃ እቲ ዝለዓለ ቑጽሪ ዘለዋ ኮይና፡ እዚ ጸገም ኣብ እዋን ለበዳ ኮሮናቫይረስ ከም ዝወሰኸ ሰብ ሞያ ጥዕና ይዛረቡ። ገሊአን ደቂ ኣንስትዮ ናብ ስራሕቲ ፋይቶት ብምእታወን ገሊአን ድማ ትምህርቲ ብምቁራጸን ከም ዝኾነ ድማ ገሊጾም። "ታሪኽ ብዙሓት ኣብ ከምዚ ዓይነት ጸገማት ዘለዋ ደቂ ኣንስትዮ ሰሚዐ'የ። ኣንኣሽቱ ቖልዑ ስራሕ ደልየን ናብ ከተማታት ይመጽኣ፣ ምሕዝነት ይጅምራ፣ ይጠንሳ .
